﻿Corneliu LEU 
 
NOI DOCUMENTE DESPRE GRUPUL SINODAL ROMÂN 
DE REZISTENȚĂ ÎMPOTRIVA COMUNISMULUI 
 Dosarul alcătuit de securitate cu toate notele și concluziile de urmărire a episcopului 
Grigorie Leu începe încă din 1945, la câteva luni după instalarea guvernului „de largă 
concentrare democratică” al lui Petru Groza, prin elementele de tranziție de la vechea poliție 
de siguranță la formele „democratice” ale securității poporului (de exemplu ”Inspectoratul 
siguranței Iași”, devine „Direcția Regională a Securității Poporului Iași”).  Astfel, la Episcopia 
Hușilor, după Sfintele Paști din anul 1945 apare un informator foarte activ care își semnează 
notele informative „Scrutător”, văzându-se a fi infiltrat în preajma episcopului, poate chiar 
slujitor preoțesc sau teolog deoarce vorbește despre „preoții democrați” și, chiar când acuză, 
folosește terminologia de respect bisericesc, pe care o preiau apoi și documentele 
contrasemnat de noii comisari, premergătorii securiștilor. Iată două dintre primele note, una 
datată 10 august, iar alta la sfârșitul anului : 
Intr.nr.45/s din 13,VIII.1945  
„ NOTĂ INFORMATIVĂ - Informez că în cursul acestei luni au fost convocați la Palat toți 
directorii și președinții Căminelor Culturale din județ pentru fixarea programului de activitate 
pe anul în curs și alegerea Comitetului județian. La propunerea Prea Sf. Episcop Grigorie a 
fost ales  prin aclamații președinte Dl. Const.Holban... D-sa expune o serie întreagă de măsuri 
de când era Inspector al Invățământului. Demnitatea de președinte al Căminelor Culturale, de 
drept o are prefectul de județ. La oraș primarul. Aceste personalități n-au fost de față și deci 
nu li s-au încredințat aceste demnități, ceea ce reiese că s-a lucrat cu intenția de a-i îndepărta 
de la aceste organizațiuni culturale.- Informator Scrutar- 10 august 1945”... 
19 Decembrie 1945 Huși. 
„NOTA INFORMATIVA -  În ziua de Sf, Siridon la ședința Cercului de Studii a Sfintei 
Episcopii din Huși, P.S, Episcop Grigorie Leu a făcut recomandația preoților noi numiți la 
Episcopie și anume: Preot Verdeș, preot V.Popa și preot N.Lazăr.Preotul N.Lazăr este venit 
de la parohia Lipovăț, jud. Vaslui. A făcut politică legionară fiind supus epurației. În discursul 
de răspuns preotul Lazăr a făcut următoarea afirmațiune: „Biserica este socotită astăzi ca 
antidemocratică de o serie de derbedei cu șepci de apaș în cap, oameni ai regimului. Biserica 
nu trebuie să dezarmeze. Ea trebuie să fie ca o insulă de rezistență împotriva acestora. – 
Informator „Scrutător”... 
 Urmare a unei asemenea supravegheri, episcopului i se face Fișa personală  la Biroul 
Siguranței de la poliția Huși, cu calificativul REACȚIONAR , menționându-se următoarele 
„SUSPICIUNI :  În timpul regimului a susținut acel regim. În timpul păstoriei lui s-au scos 
diferite publicațiuni între care cea mai reacționară este revista „Cronica Hușilor” în care se 
publica sub forma religioasă articole de insultă la adresa Armatei roșii, U.R.S.S, democrației 
și elementelor democratice. În prezent la D-sa la Episcopia Huși au acces toți preoții 
reacționari, legionari, fasciști, precum și capii Partidului Liberal Brătienist și Național 
Țărănist nuanța Maniu, pe primii numindu-i în posturi importante, iar preoții democrați îi ține 
la distanță. – De la Episcopie, sub oblăduirea P.S.Episcop Grigorie Leu, transpiră multe 
zvonuri alarmiste referitoare la situația actualului guvern („...pe care le capătă de la un fiu al 
său preotul VASILE LEU ce deține un post important la ministerul Cultelor” – se va completa 
mai târziu). – A înființat un „cerc de reîncreștinare” care are ca misiune ținerea de conferințe, 
predici, cuvântări și slujbe pentru a sustrage populația dela curentul ateu care a început să se 
nască odată cu venirea noului regim, în fiecare Duminică, Miercuri și Vineri după masă la 
Catedrala Episcopiei. – P.S. Episcopul Grigorie Leu se găsește în prezent sub influența 
conducătorilor Partidului Național Liberal Brătienist. - Se certifică de noi prezenta fișă, 
ȘEFUL BIROULUI SIGURANȚEI, Comisar...”... 
 Și o NOTĂ INFORMATIVĂ nedatată: 
 „Spiritul de rezistență pasivă împotriva URSS și-a dovedit a fi extrem de puternic la 
P.S. Episcop Grigorie Leu căci în discursul său din  sala de recepție, adresându-se D-lui 
Ministru Vântu, a spus: „Vă rog Domnule Ministru să fiți interpretul nostru pe lângă prea 
onoratul Guvern, că aici la Huși se muncește și că suntem o puternică pavăză de apărare la 
Prut”. Discursul D-lui Ministru Vântu a fost ținut pe linia internațională nefăcând afirmații 
care ar fi putut să dea loc la comentarii.- INFORMATOR SCRUTĂTOR”...  
Dacă această notă vorbește doar despre „spiritul de rezistență pasivă împotriva 
URSS”, alte documente din același an demonstrează și descriu o rezistență chiar foarte activă 
pe plan intern, atât politic cât și religios, acum configurându-se în cadrul Sfântului Sinod al 
Bisericii Ortodoxe române grupul de ierarhi hotărâți să reziste întru păstrarea  dreptei credințe 
și a legăturilor ei cu sentimentele patriotice de răspundere națională pe care au misiunea  să le 
cultive. Grup în coagularea națională a căruia episcopul Grigorie joacă un rol mult mai 
important decât pot observa  spionii din eparhia sa. Reproduc, după eforturi destul de mari de 
a mai găsi un exemplar, cele mai multe fiind distruse, numărul de revistă 1-3, pe ianuarie-
martie 1947 al oficiosului Patriarhiei intitulat „Biserica Ortodoxă Română”: 
 
 
În revista „Biserica Ortodoxă română ” a Sfântului Sinod - nr. 1-3, ianuarie-
martie 1947, paginile 111-113 - se relatează ședințele de sfârșit de an ale Sfântului Sinod care 
au început cu un Te-Deum în ziua de 9 decembrie1946, după care se citește Inaltul Decret 
Regal pentru deschiderea lucrărilor Adunării ordinare a Sfîntului Sinod și răspunsul de 
mulțumire al Părintelui Patriarh către Coroană, iar arhiereul Galaction Silistreanul, ca secretar 
de ședință, citește tabelul nominal făcând prezența: Patriarhul Nicodim Munteanu, 
Mitropolitul Moldovei și Sucevei Irineu Mihălcescu, Mitropolitul Nicolae Bălan al Ardealului 
(care urmează să ajungă), episcopii Antim Angelescu al Buzăului, Grigorie Leu al Hușilor, 
Iosif Gafton al Argeșului, Veniamin Nistor al Caransebeșului, Nicolae Popoviciu al Oradiei, 
Andrei Magieru al Aradului, Cosma Petrovici al Dunării de Jos și Iustinian Vasluianul, 
vicarul Mitropoliei Moldovei... Se constituie Comisiile pentru lucrările sinodului, episcopul 
Grigorie Leu fiind votat de două ori: și în Comisia Canonico-Juridică și în cea pentru Doctrină 
și Viață religioasă, cele în care, dintre cele 67 de temeiuri ale ordinii de zi, se va discuta 
temeiul nr. 563/1946 unde se află solicitarea Sfintei Mitropolii a Moldovei privind 
recunoașterea acordării rangului de arhimandrit protosinghelului Teoctist Arăpașu... În ședința 
din 10 decembrie 1946 se acordă ranguri și titluri unor  mireni și călugări care s-au ostenit în 
slujirea Bisericii Ortodoxe Române prin temeiul 1463/1946...  În ședința din 11 decembrie 
1946 se ia în discuție recunoașterea rangului de arhimandrit dat protosinghelului Teoctist 
Arăpașu de către episcopul-vicar al mitropoliei. Aprobând referirea Comisiei Canonico-
Juridice, ale cărei concluzii sunt susținute de Patriarhul Nicodim, de mitropoliții Irineu și 
Nicolae, Sfântul Sinod  hotărăște: Întrucât acordarea rangului de arhimandrit protosinghelului 
Teoctist Arăpașu s-a făcut fără respectarea articolului 105 din Statutul Legii de organizare a 
Bisericii Ortodoxe Române,  nu se recunoaște rangul oferit. 
 
În legătură cu  această hotărâre de retragere din treaptă a protosinghelului făcut 
arhimandrit  doar prin voința vicarului Iustinian Vasluianul și fără acordul chiriarhului care 
era Mitropolitul Irineu, ziarul „România Liberă” precizează în articolul „O istorie sinceră a 
BOR sub comunism” de Cristian Vasile, din 3 decembrie 2005, că : „Sfântul Sinod de atunci îi 
anulează rangul de arhimandrit protosinghelului Arăpașu din cauza asocierii sale cu arhiereul-
vicar Justinian, prelat perceput ca procomunist și care își submnina superiorul - Mitropolitul 
Irineu” (Care nu era la prima provocare, făcându-i-se o întreagă campanie de calomniere în presa 
ieșeană iar, mai târziu, demonstrându-se chiar că a fost otrăvit; în vreme ce, împotriva 
Episcopului Grigorie care redactase hotărârea Comisiei, s-au publicat de asemenea articole 
calomnioase, iar un deputat comunist de Tutova a fost pus să-l demaște ca naționalist în 
sesiunea Marii Adunări Naționale, cerându-i înlăturarea și deferirea la Tribunalul Poporului). 
De asemenea, în ziarul “Crisana” din 13 ianuarie 2009, Eugen Miron reia informația aducând noi 
amănunte: „...La începutul anului 1947 Sfântul Sinod al Bisericii Ortodoxe Române i-a retras 
rangul de arhimandrit, din cauza poziţiei sale procomuniste. Decizia Sfântului Sinod este 
publicată în periodicul oficial al Patriarhiei Române, revista "Biserica Ortodoxă Română", nr. 
1-3 din ianuarie-martie 1947. Teoctist Arăpaşu s-a asociat cu arhiereul-vicar Justinian Marina, 
prelat perceput de asemenea ca procomunist, care-şi submina superiorul, mitropolitul Irineu 
Mihălcescu al Moldovei, prin atacuri în presa cotidiană. Autorităţile comuniste au organizat în 
paralel scoaterea lui Irineu Mihălcescu din scaunul de mitropolit şi înlocuirea sa cu Justinian 
Marina, fapt care a facilitat ascensiunea lui Teoctist Arăpaşu, apropiatul său. În anul 1948 
Justinian Marina avea să fie instalat în scaunul de Patriarh al României, în vreme ce PC 
Arhimandrit Teoctist Arăpaşu deţine funcţia de Vicar Administrativ al Arhiepiscopiei 
Iaşilor... iar, la 28 februarie 1950, a fost ales de către Sfântul Sinod al Bisericii Ortodoxe 
Române, la propunerea Patriarhului Justinian, în rangul de episcop-vicar patriarhal, cu titlul 
de "Botoşăneanul". A fost hirotonit în treapta arhieriei la 5 martie 1950, în Catedrala "Sfântul 
Spiridon-Nou" din Bucureşti, de către Patriarhul Justinian, mitropolitul Firmilian Marin al 
Olteniei şi episcopul Chesarie Păunescu al Dunării de Jos. În această calitate de episcop-vicar 
patriarhal, PS Teoctist a fost secretar al Sfântului Sinod, rector al Institutului Teologic 
Universitar din Bucureşti şi a condus diferite sectoare din cadrul Administraţiei Patriarhale”... 
Iată alăturat și extrase din ”Nota informativa a Sigurantei Statului asupra conflictelor 
existente la Mitropolia Moldovei, din 1947, ianuarie 22: 
In luna iulie 1946, P.S. Episcopul Justinian de la Mitropolia Moldovei a primit o 
scrisoare de amenintare cu moartea, în spiritul continutului scrisorii capitanului 
pensionar Cuza Mihalcescu, nepotul mitropolitului Irineu Mihalcescu, ce facea 
propaganda în manastirile Agapia si Varatec din judetul Neamt. La începutul lunii a 
venit monseniorul catolic din Franta, Vladimir Ghika însotit de Arhimandritul unit 
Teodosie Boteanu. Timp de o saptamina au stat în consfatuire cu Mitropolitul Irineu si 
nepotul sau Cuza Mihalcescu, fost primar legionar în com. Pucioasa, jud. Dimbovita. 
Arhimandritul Boteanu este frate cu preotul Boteanu, comandant legionar care a luat 
parte la asasinarea fostului Ministru de Justitie Victor lamandi si ceilalti asasinati la 
Jilava. Disparut din tara, a ajuns pina în Franta, unde a intrat sub ocrotirea 
Episcopului catolic Vladimir Ghika, iar actualmente este la Paris.  
Consfatuirea de la manastirea Varatec s-a terminat printr-o conferinta a Episcopului 
catolic Vladimir Ghika tinuta în sala atelierelor Sf. manastiri Varatec, în fata tuturor 
celor 700 de surori si maici din manastire si în fata vizitatorilor, sub presedintia 
Mitropolitului Irineu. Conferinta a fost o apologie a misionarismului catolic în tarile 
pagine, terminind cu asigurarea ca Biserica Catolica, amenintata de Uniunea 
Sovietica si de comunisti va iesi biruitoare în lupta contra acestor pagini. 
Dupa conferinta chiar a doua zi, Mitropolitul Irineu a fost luat de la manastirea 
Varatec de legionarul arhitect Stoica, cu masina lui si adus la Iasi. Mitropolitul a (re) 
luat conducerea Mitropoliei, oprindu-l pe Episcopul Justinian de la orice activitate în 
administratia eparhiei. Imediat s-au adunat în jurul sau toti fostii legionari: 
Arhimandritul Narcis Luchian, preotul Mihail Acatrinei, diaconul Paul Macovei, Gh. 
Sirbu, functionar în Cancelarie, Arhimandrit Dionisie Velea, preot Evghenie Pojoga, 
preot Melchisedec Manolescu, preot Pavel Apetroaiei, diaconul Sabiuta, preot N. 
Bogdan, protopopul E. Ciolan, preoti fratii Chirica si altii. Din convorbirile lor s-a putut 
afla ca aveau dispozitiuni de la Castra Legionara din Bucuresti pentru a întreprinde o 
actiune potrivnica P.S. Justinian, cu sprijinul Mitropolitului Irineu. 
Cum se apropiau alegerile, ei se socoteau obligati sa împiedice cu orice pret orice 
actiuni de sprijinire a Guvernului, toti facind propaganda pentru Maniu si îndemnind 
pe Mitropolit sa nu dea voie Episcopului Justinian de a mai sfinti vreo biserica, de a 
vizita vreo manastire, sau de a face vreo vizita în eparhie, lucru pe care Mitropolitul 
Irineu l-a si facut. Ca sa-si camufleze actiunea lor dominanta, au inventat constituirea 
unui sindicat al calugarilor si functionarilor de la Mitropolie, ducind în eroare chiar pe 
dl. Niculi, presedintele Comisiei Locale a Sindicatelor, care a luat chiar parte la 
constituirea acestui sindicat legionar, în prezenta si sub patronajul Mitropolitului… 
La staruinta P.S. Justinian ca sindicatul sa mearga in corpore la votare si sa poarte în 
piept fiecare membru semnul B.P.D., ca niste adevarati democrati sindicalisti, n-a 
raspuns aici comitetul de conducere a sindicatului, iar pe chestiunea votarii semnului, 
toti în frunte cu dl. Gh. Sirbu au avut raspunsuri ironice si sfidatoare. Erau siguri de 
victoria B.P.D.-ului… 
Actiunea acestui sindicat a început mai temeinic împotriva Episcopului Justinian -si a 
tuturor colaboratorilor sai: consilierii referenti Constantin Nonea, Dumitru Badirca, 
Grigore Nicolau si preot Vuescu. Vehementa actiunii lor a atins culmea în loviturile 
date împotriva Arhimandritului Teoctîst Arapasu", un distins element democrat, 
reusind sa obtina din partea Mitropolitului înlaturarea sa de la conducerea obstei 
calugarilor de la Mitropolie si de la filialele din lasi, pentru motivul ca ar fi devotat 
Episcopului Justinian, caruia îi comunica secretele sindicatului si membrilor acestui 
sindicat. 
în locul Consiliului consilierilor referenti si al Vicarilor Episcopi, Mitropolitul sub masca 
ipocriziei sindicatului fostilor legionari, se consulta cu mentionatii legionari, exercitind 
cea mai mare teroare asupra întregii administratiuni bisericesti. Zi si noapte sunt 
nelipsiti din jurul Mitropolitului, punindu-l sa înlocuiasca din posturile de raspundere 
pe toti staretii si staretele din manastiri numiti de Episcopul Justinian si sa puna în 
locul lor pe fostii legionari, pe protopopi etc… 
…rezulta ca motiunea legionarilor este îndreptata împotriva Patriarhului Nicodim si 
P.S. Justinian, socotiti tradatori ai Bisericii care trebuie înlaturati din demnitatile lor. 
Mitropolitul Irineu sa fie trecut Patriarh ca o rasplata pentru curajul cu care conduce 
actiunea legionarilor, iar la Iasi sa fie ales Mitropolit, Episcopul Popovici de la Oradea 
Mare, fost legionar si prieten intim al celor trei legionari de la Ministerul Cultelor, iar 
dupa aceasta urmind ca Episcopul Popovici sa treaca apoi de la lasi la Bucuresti ca 
Patriarh, peste citiva ani. în acest scop, episcopul Popovici a scris si o scrisoare 
Episcopului Grigore Leu de la Husi, cerindu-i sprijin pentru alegerea lui ca Mitropolit 
la Iasi. Legionarii de la Mitropolia Iasi, prin scrisorile persoanelor oficiale de la 
Ministerul Cultelor, fostii legionari: Liviu Stan, Cindea, Vasca etc. care se afiseaza ca 
oameni de încredere ai d-lui Prim Ministru, au putut lesne convinge pe Mitropolitul 
Irineu la actiunea de amenintare si teroare exercitate împotriva Episcopului Justinian 
si a colaboratorilor sai. 
Desigur ca nici dl. Prim Ministru, nici dl. Ministru Emil Bodnaras si nici dl. Ministru al 
Cultelor nu cunosc actiunea nefasta a acestor fosti legionari camuflati în Frontul 
Plugarilor, reusind sub masca ipocriziei a-i induce în eroare. 
Vizita Episcopului catolic Vladimir Ghika si a Arhimandritului T. Boteanu, fratele 
preotului Boteanu, asasinul victimelor de la Jilava si colaborator al lui Liviu Stan în 
treburile bisericesti în timpul legionarilor, la Varatec, nu este straina legionarilor de la 
Culte, dupa cum nu le este straina sederea în manastirea Agapia si Varatec a fostului 
primar legionar de la Pucioasa, Cuza Mihalcescu, nepot al Mitropolitului Irineu si var 
al altui legionar, preotul Minculescu, inspector general la învatamintul religios din 
Ministerul Cultelor. 
Democratismul legionarilor: Liviu Stan, Cindea si Vasca si buna lor credinta fata de 
dl. Prim Ministru, se poate usor constata din legaturile cu legionarii de la Mitropolia 
Moldovei, care neflind încadrati în nici un partid politic, s-au camuflat într-un sindicat 
de circa 15-20 membri si din actiunea lor întreprinsa împotriva Episcopului Justinian 
de a mai lua contact cu preotii, cu autoritatile si cu drept credinciosii, împingind pe 
Mitropolit sa oficieze Sfinta Liturghie în toate sarbatorile. [...] 
(ASRI, fond „D”, dosar nr. 1775, f. 26-28) 
 
Fiind evidentă înclinația acestui raport de a acuza toată opoziția de legionarism, ba folosind 
chiar și termenul de „sindicat legionar”, ca  și  descrierea situației din unghiul favorabil intereselor 
procomuniste  reprezentate de Justinian Marina, recurgem   la câteva informații din volumul semnat de  
DUDU VELICU: „BISERICA ORTODOXĂ ÎN PERIOADA SOVIETIZĂRII ROMÂNIEI, 
ÎNSEMNĂRI ZILNICE  1945-1947” Ediţie îngrijită de Alina Tudor-Pavelescu: 
 
 Luni, 2 iunie 1947 
Maniu, informat de catolici, ca unit, asupra scopului vizitei patriarhului Alexei în 
România, s-a exprimat că ea trebuie privită prin prisma politicii religioase a  Rusiei, care voiește 
să facă din șeful Bisericii ruse un primus inter pares, între ceilalţi şefi ai Bisericilor Ortodoxe 
autocefale.  
În grupul de preoţi ortodocşi aflaţi ieri în Catedrală s-a auzit că “Patriarhul Alexei a venit în 
România să-şi viziteze eparhia” şi că el a înştiinţat mitropoliile şi episcopiile din ţară, întrebându-le ce 
cadouri vor da, specificând ca ele să fie numai de aur.  
Clerul îşi explică strânsa legătură între preotul I. Vască şi dl. Emil Bodnăraş prin aceea că ultimul 
s-a căsătorit cu fiica celui dintâi, după ce a rupt orice legătură cu o evreică, acestea în urma 
insistenţelor primului ministru, dr. Petru Groza. Patriarhul Nicodim a primit suma de cinci miliarde de 
lei din partea Guvernului, pentru cheltuielile în legătură cu vizita Patriarhului Alexei al Rusiei. 
Dejunul dat în cinstea acestuia duminică, 1 iunie, în Palatul patriarhal, a costat patru sute de milioane 
lei. 
 
 Sîmbătă, 23 august 1947 
„...Iată metamorfoza cazului Irineu Mihălcescu, Mitropolitul Moldovei. Arhiereul Justinian 
Marina, râvnind Scaunul de mitropolit, trebuia să-l îndepărteze pe titularul Irineu. Având ca bază de 
plecare sănătatea şubredă a acestuia şi vizând faptul că în faţa unei acţiuni condusă din umbră, cu 
scopul de a-l compromite, el va ceda, a recurs la acest mijloc:  
Îl introduce pe avocatul Grigore Nicolau în casa unei femei (sora lui Petreanu), care ar fi fost 
amanta lui Irineu, de unde-şi procură fotografii compromiţătoare pentru şeful Bisericii moldovene; 
aceasta în 1946. Fotografiile sunt multiplicate şi aruncate în lumea clericală şi cea politică. O serie de 
astfel de fotografii i-a dat Marina şi lui Grigore Spiru de la Patriarhie, spre a fi prezentate Patriarhului 
Nicodim. Nemulţumit cu aceasta, Marina îi întocmeşte un dosar, care circulă. Văzând că efectul n-a 
fost cel aşteptat, îl atacă pe Irineu prin presă, din umbră, în ziarul Tribuna Românească (1947), pe 
care-l înfiinţează şi finanţează el şi publică fotografiile. Scopul e atins... Justinian Marina luptă însă 
furios pentru a împiedica ascensiunea lui Nicolae Popovici. În acest scop, Marina a căutat pretutindeni 
o broşură-pastorală în care Episcopul Nicolae Popovici, după sosirea lui din Transnistria la Beiuş, 
unde-şi avea reşedinţa în refugiu, a proferat cuvinte injurioase la adresa Rusiei sovietice. În cele din 
urmă a găsit broşura la Academia Română; se va servi de ea arătând-o Guvernului.  
Marţi, 30 septembrie 1947  
La Mitropolie, se afirmă că plecarea Patriarhului Nicodim din scaun - prin demisie sau deces - 
va avea ca efect desfiinţarea Patriarhatului, revenindu-se la Mitropolit primat, ca-n trecut, post pe care 
urmează să-l ocupe arhiereul Justinian Marina. Mitropolia aceasta ar urma să intre sub jurisdicţia 
Patriarhului de Moscova.  
Se afirmă foarte insistent că viitorul patriarh va fi arhiereul Justinian Marina de la Iaşi, care 
este în asentimentul Guvernului... 
  
 Sâmbătă, 20 decembrie 1947  
Grigore Spiru spune că prezenţa Patriarhului în Bucureşti, deşi starea sănătăţii lui e gravă, se 
datoreşte Guvernului Petru Groza, care a cheltuit 600.000 lei pentru tren sanitar special, spre a fi adus 
de la Mănăstirea Neamţ. În prezent, Guvernul suportă toate cheltuielile pentru întreţinerea Patriarhului, 
căruia i se dau până şi icre negre, etc. Şi Patriarhul nu se poate urni din patul său de adâncă suferinţă... 
Nepotul său spune că patriarhul a venit „bolnav”de la Moscova și starea i s-a înrăutățit treptat 
  
Marţi, 30 decembrie 1947  
Regele Mihai I a abdicat de la tron.  
Miercuri, 31 decembrie 1947  
În după-amiaza zilei de azi, Groza i-a făcut o vizită Patriarhului, care i-ar fi prezentat demisia 
din postul său. Demisia este în legătură cu abdicarea Regelui. “Dacă a plecat el, s-a exprimat 
Patriarhul, eu nu mai am nici un rost.”  
 
 
 
Astfel, în lupta pentru a nu deveni sufragani Moscovei,  s-au definit taberele din  
Sinod pe parcursul anilor 1947-1948, grupul sinodal de rezistență coagulându-se și mai clar 
după morțile dubioase ale patriarhului Nicodim și mitropolitului Irineu. De fapt, invocarea 
articolului 105 care stabilește înălțarea în treaptă a slujitorilor numai prin aprecierea 
chiriarhului, ca și faptul că, din ordinea de zi din 10 decembrie, numai această propunere este 
mutată în cea din 11 decembrie, demonstrează prelungirea unor discuții pe care documentul 
procesului verbal nu vrea să le arate, opunând un grup de ierarhi intrusului susținut de 
ocupația sovietică drept vicar așezat ca politruc în coasta mitropolitului cărturar naționalist 
Irineu, care s-ar fi opus subjugării de către patriarhia Moscovei. De menționat că, fiind de-
abia  anul 1946, acest grup al rezistenței naționaliste prin Biserică era încă puternic, fiind 
nevoie de mai bine de doi ani până ce membrii lui au fost anihilați, trei dintre ei – Nicodim, 
Irineu și Grigorie – chiar prin crimă păgână. A se vedea mai multe în „Cartea episcopilor 
cruciați” ed. Realitatea 2000 și „Biserica din eter” ed. Realitatea 2012, deoarece multe 
documente au dispărut. Eu însumi am constatat cum, chiar și acest număr pe ianuarie-martie 
1947 din „Biserica Ortodoxă Română”  nu l-am găsit în nici una dintre colecțiile de la 
Patriarhie sau Arhiepiscopia Bucureștilor, fiind smuls din legătură. Datele procesului verbal al 
Adunării Sinodale din decembrie 1946, care-mi fuseseră semnalate de IPS Bartolomeu 
Anania, au fost copiate dintr-un exemplar păstrat secret de către cel căruia-i mulțumesc, 
numindu-l doar cu apelativul de „Părintele Ioan”. 
Cât despre activitățile pastorale ce continuă în eparhie, grija duhovnicească a 
episcopului Grigorie se vede prea bine, indiferent de luptele politice pe care nu le evită. Nu se 
lasă covârșit de provocările lor ci pune pe prim plan tot îndatoririle sale de păstor și părinte al 
turmei, îndrumându-și îndeaproape preoții și întru păstrarea credinței dar și în combaterea 
efectelor secetei; iar, către guvern, lansând repetate apeluri de a nu mai cere impozite și cote 
agricole și a ajuta populația înfomentată. Era acea perioadă de foamete lăsată de război și 
mărită prin secetă de care profitau în interior provocatorii politici dar, pe planul extern al 
Bisericii, profitau și se dezvoltau tentaculele întinse în lume de KGB pentru a putea dirija 
întreaga ortodoxie și, prin asta, a-i manipula chiar pe credincioșii care se refugiaseră în 
occident spre a scăpa de regimul bolșevic. Citez aici din concluziile cărții mele „Biserica din 
eter”: 
 
 
„Despre Serviciul Special al KGB privind politicile religioase ale 
Moscovei și dezvoltarea lui până la planurile de diriguire a unei mișcări 
mondiale care să suplinească politicile ratate de „Internaționalele comuniste”, ca 
și despre presiunile acestor politici mai ales aici, la granița cu România, familia 
mea are iarăși un cuvânt de spus. Pentru că Episcopul Grigorie, prin cercetarea 
sa cărturărească folosită cu semnificații sociale chiar și în studiile de mai târziu 
ale lui Dimitrie Gusti, a remarcat încă din anii douăzeci pericolul propagandei 
sovietice făcută prin sectele pătrunse dinspre răsărit, unele dintre ele chiar 
dovedindu-se a fi o invenție sau o haină diversionistă din domeniul propagandei 
și agitației bolșevice.  
Am spus și mai înainte că Moldova a fost mereu locul unei instabilități 
produsă de provocările rusești sau sovietice. Există acum date istorice precise 
despre diversiunea bolșevică de la Tatar Bunar; există biografiile elocvente ale 
„conducătorilor”  alogeni trimiși pentru PCR prin vadurile Nistrului sau Prutului, 
pe unde se scurgea și material propagandistic sau exploziv, există evidența 
gazdelor pentru spionii rusești pe lista pensionării acestora ca ilegaliști sau 
fiapiști; există chiar și informația că, la Iași, până și loja masonică în care s-a 
promovat Mihail Sadoveanu, ca dovadă și ce a devenit el, era infiltrată cu intenții 
provocatoare sovietice și manipulată de oameni ai Moscovei.  
Ca trimis al guvernului României Mari și ca întemeietor al învățământului 
teologic românesc în Basarabia, ca vicar al Mitropoliei Moldovei, ca efor și 
exarh, Episcopul Grigorie a avut, împreună cu Arhimandritul Iuliu Scriban și 
universitarii preoți frații Iordăchescu, acțiuni ecumenice în care s-a înțeles cu 
toți, de la catolici la neoprotestanți; dar s-a lovit de primitivismul unor secte 
siberiene exportate cu aceleași metode cu care se exporta revoluția. Studiile sale 
despre  „Confesiuni și secte” au fost multă vreme bibliografie universitară. 
Pornind de la acele studii, el a devenit cu adevărat un combatant antibolșevic, în 
una dintre note chiar remarcând că, la anumite case de rugăciune, oamenii sunt 
atrași prin aparatură de cinematograf mobil, foarte scumpă pe atunci, care circula 
clandestin prin localități cu filme din producția sovietică dedicate lui Lenin și, 
apoi, propagandei staliniste. Ne având la „Mosfilm” producții cu sfinți, 
organizatorii acestor secte atrăgeau cu ce li se punea la îndemână. Serviciul 
Special Bisericesc al KGB își inaugurase astfel activitatea externă: Cu secte 
mici, de origine dubioasă. Apoi, după ce a avut succes în cea internă înființându-
i lui Stalin patriarhia cu care să câștige războiul, s-a ocupat de țările satelite care 
trebuiau supuse „Noii Rome” moscovite, încercând să-și impună influența în 
confesiunile mari…  
Ideea unui Sinod unic și a unor mitropolii sufragane prinsese mai întâi 
prin ortodocșii puțin numeroși din țările slave catolice, apoi și în alte republici 
jugoslave decât Serbia și, foarte ușor, în prea supus slavofila Bulgarie. A 
transforma brutal  Bisericile Naționale în metoc al catedralelor de la Zagorsk, era 
o promisiune făcută lui Stalin de către acest  important Serviciu Special care mai 
avea de lucrat puțin numai cu Bucureștiul și Belgradul unde erau patriarhii locale 
autocefale. Așa, în 1945 e desființată Mitropoilia Olteniei, iar la Iași e trimis 
Justinian Marina ca să-l izoleze pe Irineu Mihălcescu și să facă ruptura 
închinându-se Moscovei încă dinainte de a o face toate eparhiile românești; așa, 
confirmarea ca vicar al său a părintelui Vasile Vasilachi îi este respinsă de guvern 
Patriarhului Nicodim în 1946; așa, își încearcă în mai 1947 vizita canonică aici 
Patriarhul Alexei, dar când el propune o întrunire panortodoxă la Moscova, 
Nicodim Munteanu, ca mai vechi patriarh decât el, al unei Biserici Ortodoxe 
mult mai vechi decât a lui, îl întreabă „de ce la Moscova?!”... În loc de răspuns, e 
silit să se retragă la mănăstirea Neamț în vreme ce guvernul este cernut 
rămânând numai comuniștii cu care el își subliniază dezacordul printr-o grevă 
patriarhală, refuzând să se întoarcă la București. Semnături importante din exil și 
din țară, ca și mărturia nepotului său că, de la Moscova s-a întors gata 
„îmbolnăvit”, vorbesc deespre otrăvirea, asasinarea sau condițiile mai mult decât 
dubioase ale morții sale în februarie 1948, urmat de mitropolitul Irineu în aprilie. 
 Unchiul meu cunoștea și participa la această rezistență împotriva 
tendințelor Moscovei, în ciuda crimelor pe care le vedea. Rămas cel mai bătrân 
și mai important ierarh al Moldovei după înscăunarea lui Justinian Marina la 
București, el a mulțumit Domnului prin slujbe publice pentru dejucarea 
planurilor rusești. Chiar Patriarhul Teoctist mi-a vorbit despre girul lui ierarhic 
asupra Mitropoliei Moldovei în vara lui 1948 când întregul Iași, obișnuit să 
refuze slujbele făcute de Justinian  -  populație ce protestase și față de faptul că 
mitropolitul impus dinafară și cu Romulus Zăroni adus tot dinafară, îi 
„reprezentau” pe ieșeni  în Parlamentul comunist decretat prin furt electoral - se 
strângea din nou la catedrală fiindcă slujea cunoscutul duhovnic moldovean 
Grigorie Leu. Mi-a povestit fostul patriarh cum, în preajma praznicului Sfântului 
Alexandru, unchiul meu a făcut pomenirea de șase luni a lui Nicodim Munteanu 
numindu-l „patriarh-martir al rezistenței prin Biserică” și mulțumind Domnului 
că prin rezistența aceasta nu s-a înfăptuit voia antihristului; ba, Teoctist chiar mi-
a precizat că el nu i-a spus lucrul acesta lui Justinian, dar acela a aflat și l-a 
mustrat.  
În acele condiții, prin rezistența unora asemenea ierarhi împotriva celor 
năimiți, autocefalia nu ne-a putut fi atinsă, dar Serviciul Special KGB reprofila 
Noua Romă moscovită măcar la nivel de Vatican, propunând schimb de înalți 
prelați. Se urmărea înlocuirea alungatei Nunțiaturi Apostolice cu una Moscovită 
condusă, desigur, de un  general KGB care avea să joace pentru Patriarhia BOR 
rolul consilierilor sovietici ce dirijau efectiv alte instituții și ministere 
bucureștene. Prin schimb de ambasadori, cum fusese desființat cel de la Sfântul 
Scaun, ca om de încredere, Teoctist era nominalizat drept cel ce urma să se ducă 
la Zagorsk. Serviciul Special KGB nu renunța la o a patra  Internatională care 
devenea eficientă prin ortodoxie. Cea comunista avusese doar agenti ruși numiti 
în fruntea partidelor din diverse țări. Aici, fiind vorba de Biserici, aveau, așa cum 
trebuia să fie și Teoctist, reprezentanți reali, din toată lumea, numai cu condiția 
să-i găsească în fiecare țară pe colaboraționiștii supusi. Prin aceștia, avea să se 
poruncească parohiilor celor ajunși în lumea liberă, să se supună ierarhic 
episcopiilor rusești înființate de KGB și, astfel, viața spirituală a celor care se 
refugiaseră de bolșevism, să fie dominată de agenții acestuia. 
Acesta era planul: Desfințarea ortodoxiilor naționale care, spre deosebire 
de cea rusească, impusă târziu norodului de conducătorul încoronat, 
premerseseră Statul laic obligându-i pe prinți și regi să primească ei botezul 
credinței populare, adică reversul, sau forma anterioară a lui  „cujus regio ejus 
religio” : cea a devenirii creștine patristice. Și, de asemenea, se mai prevedea 
restructurarea ortodoxei prin realizarea uneia mondiale, opusă catolicismului 
țarilor de tradiție si protestantismului capitalist. Asta ar fi însemnat întărirea 
propagandei staliniste în întreaga lume și mult mai multe garanții de dominație. 
Exista experiența unor centre musulmane, profitand de republicile sovietice 
respective iar, după ocuparea Tibetului și alungarea lui Dalai Lama s-a 
perseverat în impunerea unui centru mondial budist în Mongolia. Dacă 
manipularea prin religii în favoarea intereselor statale se practică de sute de ani, 
nu avea tocmai KGB-ul să o omită din strategiile sale. Față de mijloacele precare 
și demagogice ale unor costisitoare „organisme internaționale” precum 
neconvingătoarea luptă pentru pace, sindicatele roșii demascate peste tot, 
manipulatele mișcări de femei și tineret, etc.  a pune mâna pe dirijarea credinței 
omului era un obiectiv cum nu se poate mai important! 
Norocul a fost pauza de după moartea lui Stalin care a schimbat unele 
direcții. Dar asta, doar pentru acel moment de derută. Deoarece panslavismul 
altoit cu diversiunea comunistă a făcut în secolul nostru mari eforturi ca 
ortodoxia să devină o putere în mâna imperialismului lor, amputându-i superba 
tradiție de a se dezvolta popular, în mijlocul națiunilor, întru afirmarea și 
emanciparea acestora, ca un duh al pământului țării respective și nu ca o dogmă 
adusă dinafară. Exportul de revoluție se baza, însă, exact pe o asemenea dogmă 
adusă dinafară, iar la Moscova s-au făcut multe mârșăvii întru aceasta. Pentru o 
documentată argumentare, însă, pentru demascarea totală a perfidelor manevre 
ale spionajului religios rusesc, ar fi nevoie nu de micile surprize pe care le scoate 
la iveală CNSAS, speriind unele fețe luminate, dar apoi îngroșându-le obrazul; ci 
de accesul nostru la dosarele KGB care ne privesc”… 
 
Cu acestea, revenim la momentul când, la Ministerul Cultelor și la Patriarhie, oamenii 
regimului modifică prevederile Legii privind Organizarea Bisericească, așa cum s-au discutat 
ele în Sfântul Sinod, ierarhii din Grupul de rezistență, în frunte acum cu Episcopul Grigorie, 
susținând o anumită formă de continuitate de principii și canoane pe care grupul celor aserviți 
guvernării vor să le eludeze propunând și pensionarea preoților la 55 de ani pentru a scăpa de 
cei vechi și bine cunoscuți de populație, spre a putea aduce unii formați și dirijați pentru 
propaganda colectivistă. Nu mai este, însă, situația din 1946, țara având o nouă Constituție de 
democrație populară, patriarhul Nicodim și mitropolitul Irineu trecând la Domnul, 
mitropolitul Nicolae plecându-se în fața Patriarhului Roșu. Grupul de rezistență ființează și 
acționează, ca dovadă că îi trimite pe preoții Vasile Leu și Florian Gâldău în străinătate, spre a 
avertiza asupra atacului ce vine dinspre Moscova și a salva parohiile românești de ocupația 
slujitorilor ruși trimiși de KGB. Dar, decimat,  acest grup nu mai are forța de opoziție din anii 
trecuți, când obținea fățiș câștig de cauză în fața asalturilor procomuniste. Acum are o altă 
structură, mai conspirativă, care se va dezvălui după ce preotul Vasile Leu ajunge la posturile 
de radio occidentale inițiind slujbele „Bisericii care-i unește în eter pe toți românii”. Predicile 
lui se sfârșeau duminică de duminică, citând vorbele tatălui său: „Și izbăvește-ne, 
Dumnezeule, de Sovrompatriarhie!”... Este o activitate perseverentă de salvare a ființei 
naționale prin Biserică, despre care, mai bine de o jumătate de secol, chiar și până în zilele 
noastre, s-a avut grijă să nu se afle nimic; deoarece, până târziu, colaboraționiștii rămași sau 
ajunși în scaun, s-au străduit și au profitat de funcții ca să-și prezinte actele ca „salvatori ai 
bisericii sub comunism”. Spre informare, continui să citez din concluziile cărții „ Biserica din 
eter”: 
 
 
„A treia concluzie confirmă existența și acțiunile organizate ale Grupului 
Sinodal de Rezistență încă din perioada când putem vorbi de libertatea 
acțiunilor pe față, precum unirea în jurul refuzului adresat Moscovei de 
Patriarhul Nicodim, sau decăderea din rang a lui Teoctist și avertismentul dat lui 
Justinian, până la începerea celeilalte perioade: trecerea „în catacombe”, după 
ridicarea lui Marina în scaunul patriarhal. În anii 1947-1948, după „vizita” lui 
Alexei al Moscovei, când Patriarhul Nicodim îl înfruntă, Sinodul păstrându-și 
astfel autocefalia, văzând rușii că nu le reușește mișcarea cu mitropoliile 
sufragane, se trece la alte măsuri: Sunt decăzuți din treaptă și puși în retragere 
mitropoliții Irineu și Efrem, după ce alți doi mitropoliți, Nifon Criveanu și Tit 
Simedrea, își pierduseră eparhiile. Sunt scoși din scaun și episcopii Cosma 
Petrovici, Eugeniu Laiu, Lucian Triteanu, Athanasie Dincă; iar, mai grav: sunt 
condamnați mișelește să treacă la Domnul Nicodim și Irineu (în februarie, 
respectiv aprilie 1948). Astfel, sunt înlăturați brutal din calea realizării patriarhiei 
roșii nu mai puțin de nouă sinodali. După 6 iunie 1948, când Marina ajunge 
patriarh, sunt înlăturați din ierarhie vicarii patriarhali Veniamin Pocitan, Emilian 
Antal, Pavel Șerpe, și Teodor Scorobet de la Sibiu, sunt puși în retragere 
episcopii Policarp Morușca, Partenie Ciopron, Valeriu Moglan, sunt scoși din 
scaun și li se desființează eparhiile episcopilor Veniamin Nistor și Grigorie Leu, 
rezistența celui din urmă fiind rezolvată prin asasinat. Apoi, episcopul Oradiei, 
Nicolae Popoviciu care a sfidat punându-și candidatura de patriarh atunci când 
Mitropolitul Nicolae Bălan s-a retras ca să lase locul liber pentru Justinian 
Marina, este îndepărtat în 1950.  
Conlucrarea Patriarhiei cu securitatea intră de atunci în linie dreaptă 
asmuțind-o sau servind-o pe aceasta împotriva episcopilor Greco-Catolici, 
împotriva propriilor monahi, apoi a arhiepiscopului emigrației Vasile-Victor Leu. 
Măsurile commune patriarh-securitate continuă până în anii șaizeci cu morțile 
suspecte ale mitropolitului Sebastian Rusan, care „vorbea prea liber” la Iași și 
episcopului Andrei Magieru la Arad, ca și cu înlăturarea altor ierarhi precum 
mitropolitul Vasile Lăzărescu și episcopul Valerian Zaharia.  
În diverse articole și încercări de identificare a ierarhilor ortodocși români 
victime ale dictaturii comuniste, cifrele încep cu doisprezece și ajung treptat la 
treizecișidoi prin adăugarea unora pedepsiți și năpăstuți direct de Justinian 
Marina. Nu a tuturor, pentru că Patriarhul Roșu a păcătuit prin cruzimi 
dictatoriale față de mult mai mulți din biserica oficială, de la greco-catolici si din 
emigrație, pe măsură ce simțea pofta de putere care l-a făcut să se înfrunte cu 
unii guvernanți când și-a simțit apa la moară, exact cum a făcut și Teoctist în anii 
noștri. Nu din credință, ci din motive de trufie și arătare a puterii. Fapt pentru  
care securitatea a și reacționat prin anii 1959 servind guvernării argumente spre 
a-l umili puțin aducându-l la realitatea condiției de supus și colaboraționist. Fapt 
este că, atunci când a stat câteva luni retras la Dragoslavele, s-a și plâns că i s-ar 
fi încercat otrăvirea. Din punctul de vedere al studiului criminalist, putem spune 
că era sincer în teama sa, de vreme ce el însuși folosise asemenea arme împotriva 
multor ierarhi.  
Revenind la cele treizecișidouă de nume menționate, identificând,  eu am 
enumerat aici cu precizie douăzeci și trei de ierarhi care, prin actele lor se 
dovedesc a fi dintre cei care s-au opus efectiv unindu-se la un moment dat în 
jurul Episcopului Leu, și-n rezistența internă împotriva legiuirii comuniste, ca și-
n cea externă împotriva infiltrării KGB-ului în parohiile diasporei. Sau alții care, 
după uciderea lui ce încheia crimele decapitării vechii patriarhii, au continuat 
rezistența perseverând pe aceste poziții. Aceștia sunt ierarhii a căror faptă se va 
identifica cu cea a Grupului Sinodal de Rezistență din Biserica Ortodoxă 
Română. Așa cum s-a scris, ei „...reprezentau elita ierarhiei bisericești care nu 
a voit să facă nici un compromis cu cei fără de Dumnezeu... Se cuvine  ca 
suflarea românească ortodoxă să nu-i uite, iar Sinodul BOR să-i canonizeze, în 
sfârșit, ca ierarhi mărturisitori, măcar pe unii dintre vlădicii ei martiri din anii 
dictaturii comuniste”...  
 
Iată un document semnificativ privind conflictul dintre cele două tabere în perioada 
care s-a încheiat prin asasinarea Episcopului Grigorie: 
131 / 12 ianuarie 1949 
NOTĂ (a direcției regionale de securitate Oradea) 
Cu ocazia zilei de naștere a episcopului NICOLAE POPOVICIU al Oradiei, episcopul 
GRIGORIE LEU  al Hușilor a adresat o scrisoare de felicitare, plină de adversitate și venin 
față de regimul nostru democrat. 
Din textul scrisoarei spicuim următoarele: 
„Noi toți suntem în judecată pentru neînsămânțare. De asemenea localul școalei de 
cântăreți ne-a fost luat. Acum vor să ne ia și tipografia. 
„Așteptăm mereu tulburarea apei, poate că e prea tulbure însă nu evanghelic... trebuie 
să ne înarmăm cu duhul răbdărei și cu tactul înțelepciunei... 
„Mi-ai cerut să-ți trimet rânduiala sfințirei de biserică. S-au rătăcit broșurile cu 
mulțimea oficierilor. Cred că se găsesc la Institutul Biblic și tipografia Cărților Bisericești 
(dacă n-o fi naționalizate). 
„Am văzut că I.P.S. NICOLAE BĂLAN a preluat Blajul unde a și oficiat în aceeași 
Duminică (31 Octombrie) când noi făceam înscăunarea lui SEBASTIAN RUSAN la Suceava. 
Prea Sfinția Ta ca și COLAN nici n-ar fi trebuit să vă deplasați. 
„În ce privește statutul și regulamentul la care am lucrat, întârzie, iar ce apare e mult 
schimbat. Chestia școalelor, bisericilor, este cu totul altceva din ceeace am prevăzut noi!” 
SURSA: D.R.S.P.Oradea Nr.577 din 6.I.1949 
Jl.Nr.8042 din 11.I.1949  
 
Citatele din această scrisoare au o deosebită importanță pentru a demonstra cum au 
evoluat lucrurile în Sinodul din care Iustinian Marina își elimina sau anihila oponenții, ca și în 
interiorul Grupului Sinodal de Rezistență. Episcopul Nicolae Popoviciu al Oradiei este cel 
care avea să fie și el înlăturat mai târziu, dar nu prin crimă, ci trimis cu domiciliu forțat. În 
schimb, din partea mitropolitului Nicolae Bălan al Ardealului se observă concesii 
colaboraționiste: După ce a renunțat să candideze  pentru scaunul de patriarh, lăsând astfel 
locul liber pentru Justinian Marina, remarcăm acum că a încurajat politica acestuia de 
cotropire a Bisericii Greco-Catolice unite cu Roma, că el a fost cel care s-a deplasat preluând 
Blajul și oficiind acolo în locul unitarienilor alungați, duminică 31 octombrie 1948. Faptul că, 
exact în această frază, episcopul Grigorie îi scrie episcopului Nicolae Popoviciu că: „...Prea 
Sfinția Ta, ca și Colan (e vorba de episcopul Nicolae Colan al Clujului) nici n-ar fi trebuit să 
vă deplasați” – adică, cu alte cuvinte: „n-ar fi trebuit să vă aflați la Blaj alături de 
mitropolitul Nicolae Bălan care se dovedește a nu mai fi de al nostru”- îl arată nu numai a fi 
împotriva acestui act, dar și că avea autoritatea de a-i admonesta pe ceilalți doi care „n-ar fi 
trebuit să se deplaseze”. Ceea ce înseamnă că, de facto, până  a fi și el ucis, i se recunoștea 
rolul conducător în Grupul de Rezistență ce se dovedește aici că, pe lângă alte eforturi de 
păstrare a dreptei credințe, dezavua siluirea unitarienilor - moment de istorie tristă pe care, cel 
denumit Patriarhul Roșu a pus să fie pictat în frescă pe holul de intrare al palatului patriarhal, 
ca un act de triumf și dorință comună.  
Dezicându-se de preluarea (ocuparea) Blajului de către Justinian Marina prin 
mitropolitul Nicolae care s-a pus în serviciul acestuia, ca și de prigonirea fraților din ortodoxia 
unitariană, în aceeași scrisoare în care afirmă că „În ce privește statutul și regulamentul (de 
funcționare a Bisericii Ortodoxe Române) la care am lucrat, întârzie, iar ce apare e mult 
schimbat” – episcopul Grigorie se referă în mod sigur la rezistența lor pentru a nu se stălci 
Statutul BOR după interesele comuniste. Rezistență căreia știm prea bine că i-a fost lider, 
imputându-i premierului promoscovit Petru Groza, încă înainte de data acestei scrisori, faptul 
că încurajează transformarea autocefaliei de la București în „SOVROMPATRIARHIE”. Fără 
să-i pese de sfârșitul care avea să-i vină, martiric, peste doar câteva luni.  
 
